Bioware

**Bioware** (tyyliteltynä **BioWare**) on kanadalainen pelitalo. Yhtiö perustettiin vuonna 1995 ja on ollut Electronic Artsin omistuksessa vuodesta 2007 lähtien. Bioware on tullut tunnetuksi tietokoneroolipeleistään, erityisesti *[[Baldur’s Gate (pelisarja)|Baldur’s Gate]]*-, *[[Mass Effect (pelisarja)|Mass Effect]]*- ja *[[Dragon Age (pelisarja)|Dragon Age]]* -pelisarjoista.

## Historia
### Alkuvaiheet
Biowaren perusti Ray Muzyka, Greg Zeschuk ja Augustine Yip. Muzyka ja Zeschuk alkoivat vuonna 1994 ohjelmoimaan lääketieteellistä koulutusohjelmistoa Albertan yliopiston lääketieteellisessä tiedekunnassa. Valmistumisen jälkeen he tekivät yhdessä Yipin kanssa toisen ja viimeisen lääketieteellisen projektinsa, joka valmistui vuonna 1995. Tämän jälkeen kolmikko liittyi peliohjelmoija- ja taiteilijaryhmään, ja he perustivat BioWaren 1. helmikuuta 1995. He keräsivät yhdessä 100&nbsp;000 dollaria ja aloittivat kehittämään ensimmäistä peliä.

### 1995–1998: Ensimmäiset videopelit

Biowaren ensimmäinen peli oli *[[Shattered Steel]]*, joka esiteltiin demona kymmenelle kustantajalle, joista seitsemän teki tarjouksen. *Shattered Steelin* julkaisusopimus solmittiin lopulta Interplay Entertainmentin kanssa. Sopimus maksoi takaisin Biowaren perustajien alkusijoituksen ja antoi heille pääsyn Interplayn kehitysresursseihin. Biowarea avustamaan hankittiin Calgaryssä toiminut Pyrotek Game Studios, joka auttoi Biowarea kehittämään *Shattered Steeliä*. Bioware oli tyytyväinen yhteistyöhön Pyrotekin kanssa, joten yritys palkkasi myöhemmin muutamia Pyrotekin työntekijöitä.

*Shattered Steel* julkaistiin vuonna 1996, ja IGN on kertonut pelin menestyneen kohtuullisesti ja saaneen positiivisia arvosteluja. Interplay oli tyytyväinen peliin, ja sille suunniteltiin jatko-osa vuodelle 1998, mutta se ei kuitenkaan toteutunut.

Biowaren perustajat ja henkilöstö olivat kiinnostuneita sekä tietokone- että pöytäroolipeleistä, ja näin ollen he halusivat myös kehittää oman roolipelin. Interplay rahoitti kehitystyötä, ja Bioware esitteli demon nimeltään *Battleground: Infinity*. Interplay ehdotti demon jälkeen, että peli sopisi *[[Dungeons & Dragons]]* -lisenssille. Tuloksena syntyi *[[Baldur’s Gate]]*, jota kehitettiin kolme vuotta. Muzyka, Zeschuck ja Yip työskentelivät päivisin lääketieteen parissa ja samaan aikaan vastasivat pelin kehityksestä. Projektin viimeiseen vuoteen mennessä Muzyka ja Zeschuck siirtyivät kokopäiväisesti pelialalle. Yip päätti sen sijaan jatkaa uraansa lääketieteen parissa, ja hän lähti yhtiöstä vuonna 1997. *Baldur’s Gate* julkaistiin vuonna 1998. Sitä myytiin yli kaksi miljoonaa kappaletta, ja se voitti useita pelialan palkintoja.

### 1998–2010: Electronic Arts

Biowaren nimi liitettiin tiukasti roolipeleihin, kun yritys alkoi kehittää kolmannen persoonan ammuntapeliä, *[[MDK2|MDK2:sta]]*. Lajityyppi poikkesi entisistä peleistä paljon, mikä herätti epäilyksiä. Bioware kuitenkin onnistui pelin kehityksessä, ja se sai yhtä positiivisia arvosteluja kuin pelin ensimmäinen osa *[[MDK]]*. Biowaren Infinity Engine -moottoria käytettiin vielä useissa peleissä, kuten *issa*, *[[Icewind Dale]]ssa* ja *[[Baldur’s Gate II: Shadows of Amn]]issa*. Sitä seurasi uusi pelimoottori nimeltään Aurora Engine.

Biowaren useat menestyksekkäät pelinimikkeet eivät kuitenkaan riittäneet tukemaan Interplaytä, joka teki suuria tappioita, jotka lopulta veivät yrityksen vararikkoon. Biowaren oli siirryttävä eteenpäin ja jätettävä *[[Baldur’s Gate (pelisarja)|Baldur’s Gate]]* -pelisarja taakseen.

Bioware alkoi työskennellä Infrogramesin kanssa, joka myöhemmin nimettiin Atariksi. Yhtiöt tekivät vuonna 2002 julkaistun *[[Neverwinter Nights]]in*, jossa käytettiin Aurora Engineä. Vuonna 2003 julkaistiin *[[Star Wars: Knights of the Old Republic]]*, jota Bioware kehitti noin kolme vuotta. Peli sijoittui aikaan noin 4&nbsp;000 vuotta ennen *[[Tähtien sota]]* -elokuvia. Se sai myönteiset arvostelut ja myi yli miljoona kappaletta Pohjois-Amerikassa. Biowaren kehittämä *[[Jade Empire]]* (2005) oli sen ensimmisiä konsolikeskeisiä roolipelejä, ja se sai pääosin myönteisiä arvosteluja.

Vuonna 2005 ilmoitettiin, että Pandemic Studios yhdistyy Biowaren kanssa, ja pääomasijoitusyhtiö Elevation Partners sijoittaa kumppanuuteen. Lokakuussa 2007 kuitenkin ilmoitettiin, että Electronic Arts osti VG Holding Groupin, joka omisti molemmat studiot.

Vuonna 2007 julkaistiin *[[Mass Effect]]*, joka myi kolmen viikon aikana yli miljoona kappaletta. Se sai myönteisiä arvosteluja kriitikoilta. Bioware laajensi toimintaansa käsikonsolimarkkinoille ja kehitti *[[Sonic Chronicles: The Dark Brotherhood]]in* (2008) Nintendo DS:lle. Peli jäi kuitenkin arvostelumenestykseltään Biowaren aiempien julkaisujen tasosta. *[[Dragon Age: Origins|Dragon Agen]]* (2009) kehittämisestä ilmoitettiin ensimmäisen kerran vuonna 2004. Roolipeli muuttui kehityksen aikana monialustaprojektiksi ja koki merkittäviä uudistuksia. Se myi Pohjois-Amerikassa ensimmäisen kuukauden aikana yli puoli miljoonaa kappaletta. Mythic Entertainment liitettiin kesäkuussa 2009 osaksi Biowarea.

### 2010-luku: Perustajien lähtö
Tammikuussa 2010 julkaistiin *[[Mass Effect 2]]*. Se myi yli kaksi miljoonaa kappaletta ensimmäisen viikon aikana. Vuonna 2011 julkaistiin *[[Dragon Age 2]]* ja *[[Star Wars: The Old Republic]]*. Maaliskuussa 2012 julkaistiin *[[Mass Effect 3]]*, josta tuli myyntimenestys ja myi yli 3,5 miljoonaa kappaletta ensimmäisellä viikolla. Monet pelaajat kuitenkin kokivat, ettei Bioware pitänyt lupaustaan tarjota tarpeeksi erilaisia pelin lopetuksia. Bioware vastasi kritiikkiin julkaisemalla lisäosan, joka laajensi peliä.

Bioware ilmoitti 17. syyskuuta 2012 kolmannesta *Dragon Age* -pelistä. Seuraavana päivänä yhtiön perustajat Ray Muzyka ja Greg Zeschuk ilmoittivat lähdöstään. Bioware oli lähes vuoden ilman virallista johtajaa, kunnes Electronic Arts nimitti Matthew Brombergin Bioware-tuotemerkin pääjohtajaksi syyskuussa 2013. *[[Dragon Age: Inquisition]]* julkaistiin marraskuussa 2014, ja siitä tuli Biowaren kaupallisesti menestynein julkaisu. 

Electronic Arts ilmoitti 13. syyskuuta 2016 perustavansa EA Worldwide Studiosin, joka koostuisi Biowaresta, EA Mobilesta ja Maxisista. Maaliskuussa 2017 julkaistiin *[[Mass Effect: Andromeda]]*. Pelissä oli kuitenkin julkaisun yhteydessä lukuisia ohjelmointivirheitä ja sai heikot arvostelut. Pelin jatkokehitys lopetettiin viiden kuukauden päästä julkaisusta. E3 2017 -tapahtumassa paljastettiin Biowaren uusi videopeliprojekti *[[Anthem]]*. Peli julkaistiin 22. helmikuuta 2019, ja peli sekä itse yhtiö saivat sen julkaisemisen jälkeen paljon kritiikkiä. Raporteissa Biowaren työympäristön kerrottiin johtavan työntekijöiden loppuunpalamiseen. *Anthemia* kritisoitiin esimerkiksi tylsistä tehtävistä, viivästyksistä ja palvelinongelmista.

### 2020-luku: Uudet ''Dragon Age'' ja ''Mass Effect'' -pelit
Bioware ilmoitti marraskuussa 2020 tulevista *Mass Effect* -peleistä. *Anthemin* kaupallisen pettymyksen mukana Bioware perui sen palvelutuen ja suunnitellun Anthem Next -uudistuksen helmikuussa 2021. Yhtiö siirsi kehittäjiä tuleviin *Mass Effect*- ja *Dragon Age* -peleihin. Uudistettu versio pelisarjan aikaisemmista kolmesta pelistä *[[Mass Effect Legendary Edition]]* julkaistiin 14. toukokuuta 2021. Siihen oli tehty visuaalisia ja teknisiä parannuksia sekä muutettu pelattavuutta.

Vuonna 2023 Bioware ilmoitti irtisanovansa noin 50 työntekijää osana organisaatiouudistusta, mikä vastasi noin 20 prosenttia studion henkilöstöstä. Biowaren johtaja Gary McKay totesi muutosten olevan osa pitkän aikavälin strategiaa ja välttämättömiä studion tulevien projektien ja tavoitteiden kannalta. Samalla hän vahvisti, että *[[Dragon Age: The Veilguard]]in* ja seuraavan *Mass Effect* -pelin kehitykset kuitenkin jatkuvat. *Dragon Age: The Veilguard* julkaistiin 31. lokakuuta 2024. Se arvostelupommitettiin käyttäjäarvioissa Metacritic-palvelussa muun muassa termeillä ”woke” ja ”DEI”. Peli ei saavuttanut Electronic Artsin kaupallisia tavoitteita. Helmikuussa 2025 julkaistun raportin mukaan Biowaren henkilöstömäärä oli laskenut alle 100 työntekijään yhtiössä tehtyjen irtisanomisten ja muiden Electronic Artsin sisäisten siirtojen seurauksena. Studio työllisti vielä paria vuotta aiemmin yli 200 ihmistä.

## Organisaatio

Bioware on ollut Electronic Artsin tytäryhtiö vuodesta 2007 lähtien. Biowarella on kaksi pelistudiota; Austinissa sijaitseva Bioware Austin ja Edmontonissa, Epcor Towerissa sijaitseva vuonna 1995 perustettu Bioware Edmonton. Vuoden 2025 alussa Biowaren henkilöstön arvioitiin olevan alle 100 työntekijää, kun sitä aiempina vuosina studioon kuului yli 200 työntekijää. Vuonna 2010 Biowarella oli perustaja Ray Muzykan mukaan noin 800 työntekijää. Vuodesta 2021 lähtien Gary McKay on toiminut Biowaren johtajana. 

### Entiset studiot
* Bioware Montreal, perustettu vuonna 2009, yhdistetty vuonna 2017 EA Motiveen.
* Bioware San Francisco, suljettu vuonna 2013.
* Bioware Mythic, liitetty Biowareen vuonna 2009, suljettu vuonna 2014.

## Videopelit

## Lähteet

## Aiheesta muualla

* Biowaren kotisivut